钦定古今图书集成/明伦汇编/官常典/第790卷 > 杨应询
## 钦定古今图书集成/明伦汇编/官常典/第790卷 > 杨应询

按《宋史》本传：“应询，字仲谋，章惠皇后族孙也。历知信
安、保定军、霸州。塘泺之间，地沮洳，水潦易集，居人浮
板以济。应询增堤防为长衢，濬其旁以泄流，民利赖
之。为河北沿边安抚使。徽宗以归信、容城两县弓手
为契丹所惮，欲增为千人，或恐生事，应询曰：‘吾欲备
他盗，彼安能禁我’？卒增之，知雄州。朝廷多取西夏地”，
契丹以姻娅为言，遣使乞还之，不得拥兵并塞。中外
恫疑，应询曰：“是特为虚声吓我耳。愿治兵积粟，示有
备，彼将闻风自戢。”明年，果还兵，复遣其相臣萧保先、
牛温舒来请，诏应询逆于境。既至，帝遣问所以来，应
询对愿固守前议。寻兼高阳关路钤辖。边人捕得北
盗吕忏儿，契丹谓略执平民，有诏使纵释，应询言：“吾
知执盗耳，因其求而遂与之，是示以怯也。”不与，遂质
我民，固索之。应询以违诏贬秩，再迁洋州观察使。入
提举万寿观。馆契丹使，当赐柑而贡未至，有司代以
他物，使不受，应询以言折之，乃下拜。复为定州、真定、
大名副都总管。卒，年六十三，赠昭化军节度使，谥曰
康理。